Lav et referat af nedenstående tekst:

Tekst:
Flot ser det ud, men det er altså ikke for de besøgende, der kommer forbi Nibe Lystbådehavn, at luftboblerne danner et særpræget view i vandet. - Det er simpelthen for at redde pælene, så de ikke bliver rykket op i det frostvejr, vi har, siger havnefoged, Lennart Olsson, Nibe Lystbådehavn. Det er et anlæg, som Nibe Lystbådehavn for flere år siden har investeret i, som sørger for luftboblerne. Et anlæg, der betyder, at der ved hver pæl ligger slanger i bunden af havnen, som er forsynet med luft. En luft som kommer via en kompressor på havnen. - Kompressoren sender så luft ud i slangerne. Det sker døgnet rundt. Den sender luft ud i 15 minutter, så pause i to minutter og så skifter den pæl, forklarer havnefoged, Lennart Olsson, Nibe Lystbådehavn. Og selvom det er en bekostelig affære for havnen, så er det meget nødvendigt. For det vil også være temmelig dyrt, hvis bare en af de mange pæle i lystbådehavnen skulle stikke af på grund af frost og kulde. - Pælene vil stige til vejrs, hvis ikke vi havde slangerne med luft i, og det vil vi ikke risikere, siger Lennart Olsson. Termometret behøver langt fra at vise så høje minusgrader, som tilfældet er lige nu, for at anlægget kører. Det sættes i gang, så snart der er udsigt til den første isflage i havnen. - Det er med at være på forkant, lyder det fra havnefoged, Lennart Olsson, Nibe Lystbådehavn.

Referat:
Det er et særligt syn, der møder gæster på havnen i Nibe disse kolde dage, for omkring pælene i vandet bobler det op med luft. Det er der en ganske særlig grund til; havnen vil nemlig sikre sig, at pælene bliver, hvor de er.